ສະຕີ​ໝາຍ​ເລກ​ 1 ຂອງສະຫະລັດ​ ​​ໄປ​ຢ້ຽມຢາມ ອາຟຣິກາ
ທ່ານ​ນາງ​ມີແຊລ ໂອບາມາ ຈະ​ໄປ​ຢ້ຽມຢາມ​ມູນ​ນິທິ​ Mandela ບ່ອນ​ທີ່​ທ່ານ​ນາງ​ຈະ​ໄດ້​ພົບ​ປະ​ກັບທ່ານນາງ​ Graca ​ພັນ​ລະ​ຍາ​ຂອງອະດີດ ປ. ແມນແດລລາ.
ສະຕີໝາຍເລກ 1 ຂອງສະຫະລັດທ່ານນາງ Michelle Obama ໄປຢ້ຽມຢາມ ອາຟຣິກາເປັນເວລາເກືອບນຶ່ງອາທິດ ພິທີຢ່າງເປັນທາງການເລີ່ມຂຶ້ນໃນວັນອັງຄານມື້ນີ້ ຂະນະທີ່ທ່ານນາງພວມມຸ່ງໜ້າໄປຍັງນະຄອນ Johannesburg ທ່ານນາງຈະໄປຢ້ຽມຢາມມູນນິທິຂອງທ່ານ Nelson Mandela ບ່ອນທີ່ທ່ານນາງ ຈະໄດ້ພົບປະກັບທ່ານນາງ Graca Machel ພັນລະຍາຂອງອະດີດປະທານາທິບໍດີ ແມນແດລລາ ພ້ອມທັງເຂົ້າຊົມຫໍພິພິດທະພັນກ່ຽວກັບລະບົບແບ່ງແຍກເຊື້ອຊາດຜິວ ພັນ Apartheid ຂອງອາຟຣິກາໃຕ້ນໍາອີກ ສະຕີໝາຍເລກ 1 ພ້ອມດ້ວຍລູກສາວທັງ 2 ຄືນາງ Malia ແລະ ນາງ Sasha ໄດ້ໄປ ຮອດເມືອງ Pretoria, ອາຟຣິກາໃຕ້ ໃນກາງຄືນຂອງວັນຈັນວານນີ້ ແມ່ຂອງທ່ານນາງ ກໍໄດ້ຮ່ວມເດີນທາງໄປດ້ວຍ ສະຕີໝາຍເລກ 1 ຍັງກ່າວວ່າທ່ານນາງຈະສົ່ງເສີມແລະໃຫ້ກໍາລັງໃຈຕໍ່ເຍົາວະຊົນຊາວ ອາຟຣິກາໃຫ້ເປັນຜູ້ນໍາທີ່ດີເພື່ອແກ້ໄຂບັນຫາຕ່າງໆຂອງທະວີບ ເຊ່ັນບັນຫາຄວາມ ຍາກຈົນ, ໂຣຄາພະຍາດແລະການປ່ຽນແປງຂອງດິນຟ້າອາກາດ ນອກນັ້ນແລ້ວ ທ່ານນາງ ຍັງຈະໄດ້ເວົ້າເຖິງຄວາມສໍາຄັນທາງດ້ານສຸກຂາອະນາໄມແລະການສຶກສານໍາອີກ ທ່ານນາງມີກໍານົດທີ່ຈະພົບປະກັບປະທານາທິບໍດີຂອງອາຟຣິກາໃຕ້ ທ່ານ Jacob Zuma ແລະພະສັງຄະລາດ Desmond Tutu